SAEIMAS AIZSARDZĪBAS, IEKŠLIETU UN KORUPCIJAS

NOVĒRŠANAS KOMISIJAS SĒDES

PROTOKOLS Nr. 138

**2020. gada 23. oktobrī plkst. 9.00**

Rīgā, Jēkaba ielā 16, komisijas sēžu zālē

daļēji attālināti videokonferences formātā

Sēdē piedalās:

komisijas locekļi:

**Juris Rancāns**

**Aldis Blumbergs**

**Edvīns Šnore**

**Raimonds Bergmanis**

**Ivans Klementjevs**

**Ainars Latkovskis**

**Vita Anda Tērauda**

**Atis Zakatistovs**

**Normunds Žunna**

*uzaicinātie:*

* Tieslietu ministrijas valsts sekretāra vietniece tiesību politikas jautājumos **Laila Medina**;
* Tieslietu ministrijas pārstāve **Kristīne Ķipēna**;
* Tieslietu ministrijas Krimināltiesību departamenta direktore **Indra Gratkovska**;
* Veselības ministrijas Sabiedrības veselības departamenta direktore **Santa Līviņa**;
* Slimību profilakses un kontroles centra direktora vietniece attīstības un epidemioloģiskās drošības jautājumos **Ilona Liskova**;
* Ekonomikas ministrijas Iekšējā tirgus departamenta direktore **Inga Apsīte**;
* Iekšlietu ministrijas parlamentārā sekretāre **Signe Bole**;
* Iekšlietu ministrijas valsts sekretāra vietnieks **Vilnis Vītoliņš**;
* Labklājības ministrijas Sociālo pakalpojumu departamenta vecākā eksperte **Viktorija Blaua**;
* Latvijas Republikas Tiesībsarga vietniece un Pilsonisko un politisko tiesību nodaļas vadītāja **Ineta Piļāne**;
* Latvijas Tirgotāju asociācijas prezidents **Henriks Danusēvičs**;
* lielveikalu tīkla “Maxima” pārstāvis **Jānis Vanags**;
* Latvijas Pašvaldību savienības padomnieks **Aino Salmiņš**;
* Latvijas Drošības Biznesa Asociācijas pārstāvji;
* Drošības nozares kompāniju asociācijas pārstāvji;

**Saeimas deputāti Jūlija Stepaņenko, Ilmārs Dūrītis un Mārtiņš Šteins**

**Saeimas Juridiskā biroja vecākā juridiskā padomniece Līvija Millere;**

**Saeimas Aizsardzības, iekšlietu un korupcijas novēršanas komisijas vecākā konsultante Ieva Barvika, konsultanti Inese Silabriede, Kristiāna Stūre un Māris Veinalds**

**Sēdi vada:** komisijaspriekšsēdētājs J.Rancāns

**Sēdi protokolē:** I.Silabriede

**Sēdes veids:** atklāta

Darba kārtība:

**Grozījumi Covid-19 infekcijas izplatības pārvaldības likumā (841/Lp13).**

**J.Rancāns** atklāj sēdi, konstatē sēdes dalībniekus un iepazīstina ar izskatāmo likumprojektu. Informē par jautājuma izskatīšanas gaitu: vispirms skaidrojumu sniegs atbildīgās – Tieslietu ministrijas (turpmāk – TM) pārstāvji, pēc tam tiks uzklausīta aktuālā informācija saistībā ar Covid-19 infekciju no citām atbildīgajām valsts pārvaldes institūcijām, tad jautājumus uzdos komisijas deputāti, bet pēc tam – pārējie tiešsaistē esošie Saeimas deputāti.

Dod vārdu TM pārstāvjiem.

**L.Medina** informē, ka izskatāmajā likumprojektā ietverti trīs priekšlikumi ar atšķirīgiem mērķiem:

- likuma 9. pants tiek papildināts ar (5) daļu, kura precizē panta (4) daļas piemērošanu atbilstoši Krimināllikumam;

- likums tiek papildināts ar 12.1 pantu, kurā precizēta iespēja epidemioloģiskās drošības mērķu sasniegšanai ieslodzīto lietas izskatīt videokonferences režīmā, izņemot valsts noslēpuma objektu saturošas lietas;

- likums tiek papildināts ar 50.1 pantu un likuma 51. pants tiek papildināts ar (4) daļu, kurās noteikta personu atbildība par mutes un deguna aizsega nelietošanu: piemērojamie sodi un Valsts policijas (turpmāk – VP) pienākumi administratīvā pārkāpuma procesā.

Šobrīd vēl darba grupā notiek diskusija par masku pieejamību mazāk aizsargātajām personu grupām, Finanšu ministrijā (turpmāk – FM) tiek izstrādāti priekšlikumi likuma 25. pantam par valsts iespējām iegādāties maskas un nodot tās personu grupām, kurām pašām tās iegādāties ir problemātiski. Šie priekšlikumi tiks iesniegti uz likumprojekta izskatīšanu otrajā lasījumā.

Vēl likumprojekts tiek papildināts ar 52. pantu, kurā noteikta kārtība, kādā pēc Covid-19 risku beigām tiks pabeigtas šajā periodā uzsāktās administratīvo pārkāpumu lietvedības un piemēroti sodi.

**J.Rancāns** dod vārdu Veselības ministrijas (turpmāk – VM) pārstāvjiem; interesējas par VM viedokli jautājumā par maskām un sodiem.

**S.Līviņa** informē, ka Covid-19 epidemioloģiskā situācija pēdējās nedēļās pasliktinās, bet salīdzinoši ar citām ES valstīm situācija vēl ir diezgan laba. Šobrīd būtiskais ir situāciju stabilizēt, lai veselības aizsardzības sistēma varētu stacionāros uzņemt visus cilvēkus, kuriem tas ir vajadzīgs. Uzsver. ka ir nepieciešams ievērot vairākas lietas: distancēšanos, 2 metrus, roku mazgāšanu, iespēju robežās nestaigāt apkārt, aplikācija “Apturi Covid”, tagad arī, pieaugot saslimstībai, masku valkāšana publiskās vietās. Atzīmē, ka maskas nav panaceja, bet šis ir nozīmīgs pasākums citu pasākumu kopumā.

Jautājumā par masku lietošanu un sodiem S.Līviņa akcentē, ka svarīgi ir panākt, lai maskas tiktu lietotas, kas ļautu sasniegt vēlamo efektu. VM nav sodu atbalstītāji, bet valstij ir jābūt iespējai sodus uzlikt. Pieredze rāda, ka bez sodu iespējamības, cilvēki izturas vieglprātīgi.

**J.Rancāns** dod vārdu Iekšlietu ministrijas (turpmāk – IeM) pārstāvjiem; interesējas par ierobežojumu kontroles pasākumu norisi, pašizolāciju un konstatētajiem pārkāpumiem.

**V.Vītoliņš** raksturo situāciju ar masku lietošanu, atzīmē, ka iedzīvotāju attieksme šajā jomā uzlabojas, bet sodu politika palīdzētu šo procesu labāk kontrolēt. VP un pašvaldību policijas saņem informāciju par epidemioloģiskajiem pasākumiem, tiek nodrošināta kontrole par pašizolācijas pasākumu ievērošanu. Tas bija sarežģīts un darbietilpīgs process, bet situācija uzlabojas, arī tehniskie līdzekļi palīdz veikt pārbaudes efektīvāk.

V.Vītoliņš izsaka IeM viedokli par likumprojektā ietvertajām normām, konceptuāli tās atbalsta, bet norāda arī uz atsevišķu precizējumu nepieciešamību (likumprojekta 1. pants), kā arī citos likumos.

**J.Rancāns** dod vārdu Labklājības ministrijas (turpmāk – LM) pārstāvjiem; interesējas par masku pieejamību sociālās aprūpes iestādēs un bērnu namos.

Tehnisku iemeslu dēļ **V.Blaua** nevar sniegt komentāru, vēlāk čatā izsaka viedokli par masku pieejamības problēmām.

**J.Rancāns** dod vārdu Tiesībsarga pārstāvjiem par cilvēktiesību aspektiem.

**I.Piļāne** sniedz komentāru par likumprojektā ietvertā 12.1 panta redakciju un iespējamām ieslodzīto cilvēktiesību problēmām, kas var rasties, īstenojot šo normu praksē. Uzsver arī ieslodzīto tiesību un sabiedrības drošības samērojamības aspektu, kā arī valsts pienākumu saprātīgā termiņā nodrošināt taisnīgu tiesas procesu.

Jautājumā par pienākumu valkāt maskas I.Piļāne uzsver, ka tas ir valsts uzdots pienākums sabiedrībai, kas sabiedrības veselības vārdā ir jāizpilda. Valstij vienīgi ir jāparūpējas par tām cilvēku grupām, kurām ir sarežģīti šo pienākumu izpildīt.

**J.Rancāns** dod vārdu Ekonomikas ministrijas pārstāvjiem par situāciju ar masku pieejamību.

**I.Apsīte** informē, ka Patērētāju tiesību aizsardzības centrs jau kopš pavasara regulāri veic sejas aizsarglīdzekļu pieejamības un cenu monitoringu. Kopš pavasara situācija ir uzlabojusies. Visplašāk pieejamas ir higiēniskās sejas maskas; pieejami dažādi veidi (vienreiz lietojamās un vairākkārt lietojamās), dažādu ražotāju (arī Latvijas) preces, dažāda cenu amplitūda (no 0,50 – 10 *euro*). Pieejami arī respiratori un sejas vairogi.

**J.Rancāns** dod vārdu Saeimas Juridiskā biroja pārstāvei.

**L.Millere** atzīmē, ka Juridiskajam birojam nav konceptuālu iebildumu pret likumprojekta virzīšanu pirmajā lasījumā, bet uz otro lasījumu būs nepieciešami precizējumi. Atzīmē 12.1 pantā nepieciešamo atsauci uz 9. pantu, nepieciešamību skaidrot terminu “ieslodzīto lietas”, kā arī uzskata 52. pantu šajā situācijā par priekšlaicīgu. Iesaka jautājumu noregulēt ar pārejas noteikumu normām.

**Deputātu jautājumi**

**J.Rancāns** lūdz komentāru par plānoto sodu piemērošanas praksi no brīdinājuma līdz 50 *euro*.

**V.Vītoliņš** paskaidro, ka soda piemērošana tiks vērtēta individuāli. Kritērijs varētu būt ļaunprātīga maskas nelietošana, sniegtie paskaidrojumi. Uzskata, ka policijas darbiniekam vispirms ir jāizskaidro situācija.

**J.Rancāns** dod vārdu I.Klementjevam.

**I.Klementjevs** izsaka savu viedokli par situācijām, kad cilvēki nevalkā maskas to augsto cenu dēļ, kā arī, apmeklējot poliklīniku, lieto no miskastēm izvilktas maskas. Atzīmē, ka citās valstīs atsevišķās vietās ir pieejamas bezmaksas maskas. Uzskata, ka veikalu apsardzes darbiniekiem vajadzētu veikalos neielaist cilvēkus bez maskām.

Vēl I.Klementjevs izsaka viedokli par iespējām noturēt sporta nodarbības svaigā gaisā, jo profesionāliem treneriem ir atbilstoša izglītība, lai, ievērojot epidemioloģisko drošību, novadītu āra treniņus. Uzsver, ka aizliegumu regulējumam ir jābūt loģiskam un konsekventam. Aicina izvērtēt cenu politiku attiecībā uz masku iegādi.

**L.Medina** atzīmē, ka uz otro lasījumu FM jau gatavo priekšlikumus, kas atvieglotu atsevišķu personu grupu nodrošinājumu ar maskām.

**J.Rancāns** dod vārdu N.Žunnam.

**N.Žunna** interesējas par tirdzniecības vietu iesaisti kopējos epidemioloģiskās drošības procesos un konkrētu rīcību, lai nepieļautu apmeklēt tirdzniecības vietas bez maskām.

Tehnisku problēmu dēļ nav dzirdamas **H.Danuseviča** un **J.Vanaga** atbildes uz jautājumu, bet viņi sniedz situācijas skaidrojumu čatā. H.Danusevičs skaidro, ka lielajos veikalos jau regulāri tiek pārraidīta informācija par masku lietošanas nepieciešamību, bet mazajos veikalos tas rada pircēju agresīvu attieksmi pret pārdevēju. Atzinīgi novērtē jauno regulējumu ar policijas iesaisti.

**J.Rancāns** dod vārdu V.A.Tēraudai.

**V.A.Tērauda** informē, ka uz otro lasījumu būs priekšlikumi likumprojekta pilnveidošanai. Uzskata, ka svarīgi ir nevis cilvēku sodīt, bet radīt tādu situāciju, kad pēc komunikācijas ar policistu cilvēks saprastu maskas nepieciešamību un turpmāk to lietotu; arī lai policistam būtu iespēja izsniegt masku.

**V.Vītoliņš** atzīmē, ka šis ir materiālo līdzekļu jautājums, par kuru ir jārunā valdības līmenī.

**L.Medina** informē, ka šādas diskusijas jau notiek darba grupā.

**J.Rancāns** dod vārdu J.Stepaņenko.

**J.Stepaņenko** norāda uz atsevišķu cilvēku grupu grūtībām masku iegādē. Ja valdības mērķis ir panākt, lai visi valkātu maskas, ir jādomā par palīdzību to iegādē. Uzdod jautājumu VM par to, vai ir apzināti riski veselībai, kas notiek, ja maskas nēsā nepareizi un neatbilstoši, kā arī interesējas par dažādu masku veidu pielietojumu saskaņā ar Ministru kabineta (turpmāk – MK) noteikumiem.

*(Ministru kabineta 2020. gada 9. jūnija noteikumi Nr. 360 “Epidemioloģiskās drošības pasākumi Covi-19 infekcijas izplatības ierobežošanai” un šo noteikumu grozījumi)*

**S.Līviņa** paskaidro, ka viena pati maska cilvēku nepasargās no inficēšanās; tam vajadzīgs pasākumu kopums. MK noteikumos ir noteikti masku veidi (arī sejas vizieru) un to lietošanas kārtība. VM regulāri izplata informatīvos materiālus par pareizu masku lietošanu. Atzīmē, ka šobrīd jau trūcīgajiem un maznodrošinātajiem cilvēkiem ir iespējas griezties pēc maskām sociālajos dienestos.

**J.Stepaņenko** jautā par masku lietošanas specifiku astmas slimniekiem.

**S.Līviņa** atbild, ka šī situācija ir apzināta. Ja astmas slimnieks atrodas mediķu uzraudzībā, viņš var lietot masku. Atzīmē arī, ka sejas maskas astmas slimnieku pasargā no gaisa putekļu ieelpošanas. Nav pētījumu, kas apliecinātu, ka astmas slimnieki nedrīkst valkāt sejas maskas.

**J.Rancāns** dod vārdu E.Šnorem.

**E.Šnore** vēlas precizēt jautājumu par respiratoru lietošanu. Atzīmē novērojumus, ka medicīnas iestādēs šobrīd ir pieejamas maskas; šādu pieredzi vajadzētu ieviest arī patversmēs u.c., kas ļautu atrisināt masku pieejamības problēmu.

Notiek diskusija par respiratoru lietošanu. Viedokļus izsaka **J.Rancāns** un **V.Vītoliņš**, kurš atsaucas uz MK noteikumos sniegto regulējumu.

**J.Rancāns** atsaucas uz H.Danuseviča čatā sniegto informāciju, kā arī LM informāciju par problēmām ar masku piegādi. MK ir gatavs šīs problēmas risināt. Aicina šos jautājumus detalizēti aplūkot, izskatot likumprojektu otrajam lasījumam.

*Deputātiem nav iebildumu.*

J. Rancāns aicina deputātus atbalstīt likumprojektu pirmajā lasījumā.

*Deputātiem nav iebildumu.*

J.Rancāns aicina deputātus atbalstīt steidzamības piešķiršanu likumprojektam.

*Deputātiem nav iebildumu.*

**J.Rancāns** aicina vienoties par priekšlikumu iesniegšanas termiņu likumprojekta otrajam lasījumam.

*Notiek diskusija. Deputāti, ministriju amatpersonas un L.Millere vienojas par termiņu – viena diena pēc likumprojekta pieņemšanas pirmajā lasījumā Saeimā.*

J.Rancāns piesakās Saeimas sēdē referēt par šo likumprojektu.

*Deputātiem nav iebildumu.*

**LĒMUMS:**

**-** konceptuāliatbalstīt likumprojektu **“Grozījumi Covid-19 infekcijas izplatības pārvaldības likumā” (841/Lp13)** unvirzīt to izskatīšanai Saeimas sēdē pirmajā lasījumā;

- lūgt Saeimas Prezidiju noteikt likumprojektam steidzamību;

- priekšlikumu iesniegšanas termiņš – viena diena pēc likumprojekta pieņemšanas Saeimā pirmajā lasījumā;

- referents – J. Rancāns.

**J.Rancāns** pateicas sēdes dalībniekiem par dalību, slēdz sēdi.

Sēde pabeigta plkst.10.15.

Komisijas priekšsēdētājs J.Rancāns

Komisijas sekretārs E.Šnore

Protokolētāja I.Silabriede